EFF wil begin met program om grond te besetJulius Malema, leier van die EFF, op 14 Desember 2014 tydens die party se leierskongres by die Universiteit van die Vrystaat in Bloemfontein Foto: Getrude Makhafola/Sapa “Die grondbesettingsprogramme is bo-aan ons prioriteitslys, wat tot gevolg sal hê dat gemeenskappe wat uitgedryf is, eienaarskap neem van vakante grond as ‘n middel om hulself te bemagtig,” het Ntobeng Ntobeng, woordvoerder van die EFF, gesê. Die Gautengse provinsiale bevelspan (PCT) het Saterdag sy eerste vergadering gehou. Die vergadering volg op die EFF se eerste leierskongres wat in Desember in Bloemfontein gehou is. Tydens die kongres is die party se top ses leiers en 35 bykomende lede in die party se bevelstruktuur aangewys. Ntobeng het gesê hulle sal ook in die provinsiale wetgewer aandag gee aan die eis dat president Jacob Zuma ŉ gedeelte van die R246 miljoen wat op veiligheidsopgraderings aan Nkandla bestee is, moet terugbetaal. “Hierdie inisiatief van die EFF berus op ons nie-onderhandelbare anti-korrupsie standpunt wat bepaal dat, onder ‘n EFF-regering, staatsamptenare en politici wat skuldig bevind word aan bedrog tronkstraf van nie minder nie as 20 jaar sal kry,” het Ntobeng gesê.